Ѓеневички Водопади

Ѓеневичките Водопади или Водопадите на Ѓенeвица се живописен предел во Република Македонија, во Општина Маврово и Ростуше.

Природни особини
Од извориштето на околу 1400 m надморска височина, до утоката во Радика на околу 650 m надморска височина, реката Ѓеневица тече во должина од 8 км, низ ливади, шума и карпи, правејќи 5 водопади и бројни слапови. Според бројот на водопади и височината овој предел има исклучително значење за националниот парк Маврово, заедно со Длабока Река, Тресонечките Водопади и Дуф.
Местоположба
Водопадите се сместени во Општина Маврово и Ростуше, поточно во долниот дел од кањонот Кокошарник веднаш под Галичник. Кањонот не е целосно пристапен, поради непристапниот терен. Единствено преку две кратки уредени патеки што започнуваат од стариот плоштад во Галичник, посетителите можат да се доближат до тунелот на почетокот на кањонот, како и на највисоката точка од каде што се протега прекрасен поглед на долината на Ѓеневица.

Иако долго време не била пропагирана атрактивноста на водопадите, сепак месното население од Галичник и Јанче неретко ги посетувале за време на организираните излети.

За жал, по изградбата на малата хидроцентрала до 2015 година, тие денес се тешко достапни за вљубениците во природата и за туристите, бидејќи старата патека што започнува од Долни Јанечки Ливади, преку старите воденици и нагоре по течението на реката е делумно затрупана од градежните активности, заедно со првите два водопади.
мини|Четвртиот водопад на Ѓеневица.|347x347пкс
Третиот водопад е лесно достапен бидејќи е во непосредна близина на зафатот од хидроцентралата до каде што може да се пристигне и со теренско возило користејќи го земјениот пат од Јанче во правец на Галичник. До четвртиот и петтиот (воедно и највисок со 14 метри) водопад може да се пристигне со крајна внимателност и соодветна опрема за движење по големи стрмнини.
Поврзано
Хидрографија на Македонија

Категорија:Водопади во Македонија
Категорија:Водни површини во Македонија